
Tisztelt Képviselő-testület!

I. Előzmények:

A jelenleg hatályos Fót Város Helyi építési szabályzatáról szóló 33/2019. (IX. 26.) önkormányzati rendelet 2024. július 3-án hatályba lépett módosítása egy körülbelül 3 éves folyamat lezárása, melynek munkaanyaga 2022. decemberében elkészült. Azóta számos egyedi igény merült fel a lakosság részéről, melyet a folyamatban lévő módosításba már nem volt lehetőség beépíteni. 

Annak érdekében, hogy a lehető legkevesebbszer legyen szükséges a Településrendezési Eszközök módosítása, ezáltal egy kiszámítható, stabil és tervezhető szabályzat megalkotása szükséges, a lakosok igényeinek teljes körű felmérésével. Ennek érdekében a megfelelő határidő megjelölésével hirdetmény útján fel kell hívni a lakosok figyelmét, hogy a módosítási-, javítási igényeiket küldjék meg a Hivatal felé. 

A beérkezett javaslatok, kérelmek összegzését követően a településrendezési eszköz módosítását meg kell terveztetni, melynek fedezetét (várhatóan br. 3.000.- eFt alatti összeg) az Önkormányzatnak biztosítania szükséges. 
A Tervező versenyeztetése a Képviselő-testület döntése és a lakossági kérelmek beérkezése után megtörténhet.
II. A döntéshez szükséges információk, tájékoztatások:
A településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet (továbbiakban: R.) 68. § szerint egyszerűsített eljárásban módosítható a településrendezési eszköz. 
„68. § (1) A (2) bekezdés szerinti egyeztetési szabályok alkalmazandók a településterv egyszerűsített eljárásban történő
a) készítése vagy módosítása esetén, ha
aa) a Méptv. 23. §-a szerinti beruházás, vagy a Méptv. 193. §-a szerinti építési beruházás megvalósítása miatt indokolt,
ab) a Kormány által rendeletben kihirdetett veszélyhelyzet esetén, az érintett településen a veszélyhelyzet következményeinek a felszámolása vagy a további, közvetlenül fenyegető veszélyhelyzet megelőzése miatt indokolt, vagy
b) módosítása esetén, ha
ba) a képviselő-testület döntésével kiemelt fejlesztési területté nyilvánított területen, beruházás megvalósítása miatt indokolt, kivéve, ha az új beépítésre szánt terület kijelölésével jár,
bb) nem tartozik az a) pont aa) és ab) alpontja, valamint a ba) alpont szerinti esetkörbe, azonban az alábbi feltételek együttesen teljesülnek:
1. a településszerkezetet meghatározó műszakiinfrastruktúra-főhálózat nem változik,
2. nem történik új beépítésre szánt terület kijelölése, és
3. nem történik zöld, vízgazdálkodási, erdő- és természetközeli terület megszüntetése.
(2) Az egyszerűsített eljárásban a véleményezési és záró szakaszra a 62–67. §-ban foglaltak alkalmazandók azzal az eltéréssel, hogy
a) a véleményezési szakaszban csak a partner ad véleményt, a véleményezési szakasz kezdetétől számított 10 napon belül,
b) a véleményezési szakaszban véleményeltérés esetén a polgármester 5 napon belül kezdeményezhet egyeztetést,
c) a záró szakaszban kötelező egyeztető tárgyalást tartani a záró szakasz kezdeményezésétől vagy a véleményezési dokumentáció hiánytalanná válásától számított 15 napon belül, amelyre az állami főépítész meghívja a 64. § (1) bekezdése szerinti szerveket és fővárosi településterv esetében az érintett fővárosi kerületi önkormányzatot, és
d) a záró szakmai véleményt az állami főépítész az egyeztető tárgyalást – vagy amennyiben az egyeztető tárgyaláson elhangzottak alapján módosításra van szükség, a módosított tervezet feltöltését – követő 5 napon belül adja ki.”
A fentiek alapján a következő határozati javaslatot terjesztem a Tisztelt Képviselő-testület elé.

[bookmark: _Hlk20984187]III. Határozati javaslatok:
…/2025.(I.30) KT-határozat

1./ Fót Város Önkormányzat Képviselő-testülete úgy dönt, hogy a lakosság által kérelmezett módosítások felülvizsgálata érdekében a településrendezési eszközök módosítását elindítja. A lakosok számára hirdetmény útján biztosít további három hét időtartamot esetleges további kérelmek beterjesztésére. 

2./ Fót Város Önkormányzat Képviselő-testülete felhatalmazza a Polgármestert, hogy a Településrendezési Eszközök módosítására a lakossági kérelmek beterjesztésére nyitva álló időtartam leteltét követően haladéktalanul három tervezőtől kérjen be árajánlatot. A legkedvezőbb ajánlattevővel kösse meg a tervezési szerződést. 

[bookmark: _GoBack]3./ Fót Város Önkormányzat Képviselő-testülete felhatalmazza a Polgármestert a településrendezési eszközök módosítási eljárás lefolytatásának kérelmezésére, az eljárás során a szükséges intézkedések és nyilatkozatok megtételére, valamint az Önkormányzat képviseletére az eljárásban.

Felelős: polgármester 
Határidő: 1./ azonnal, 2./ pont: 2025. 03. 01., 3./ pont: folyamatosan

